
Jeg oppklarer ikke forbrytelser.

Det er for enkelt.

Jeg hjelper sjeler å finne fred.

Pixie Tate 


Til min helt spesielle venn Bruce Dundas,

i kjærlighet og takknemlighet for at han finnes. 


PROLOG

NEW YORK

Jeg skal finne en måte...

Pixie var opprørt. Hun lente seg inntil en knudrete trestamme og presset hånden mot brystet, men ingenting kunne døyve smerten der inne, hjertet som verket av sviende lengsel og en fryktelig følelse av tomhet. Ingenting kunne bringe tilbake det øyeblikket som var blitt revet fra henne for hundre og to år siden. Uansett hvor gjerne hun ville, kunne hun, en dyktig reisende i tid, ikke dra tilbake til et nøyaktig tidspunkt. Metafysikken var uberegnelig, den var ingen eksakt vitenskap. Øyeblikket var forsvunnet for alltid, som en perle i havets dyp.

I Constances skikkelse skulle Pixie ha truffet Cavill her, på Bethesda Terrace i Central Park, men Constance var blitt drept, og Pixie hadde vendt tilbake til sin egen tid. Hun skulle aldri få vite hva han hadde villet si til henne, og han skulle aldri få vite hva hun hadde planlagt å fortelle ham.

Hvordan kunne hun overhodet leve videre i en verden uten Cavill? Hun så for seg gravsteinen i det høye gresset utenfor kapellet ved St. Sidwell Manor, og synet av den kalde, ubevegelige steinen satte henne helt ut. Datoene, som også var etset inn i bevisstheten hennes, var så endelige. Så døde. 1857—1943. Det var nå september 2014. Han hadde vært død i over sytti år. Men Pixie hadde truffet ham i går, i 1912. Han hadde holdt henne i hånden. Han hadde kneppet opp hansken, løftet hånden hennes til munnen og kysset den nakne huden på håndleddet. Og hun var sikker på at han hadde gjenkjent henne, Pixie, bak Constances øyne, selv om han ikke var seg det bevisst. Selv om han umulig kunne være seg det bevisst. Men han hadde gjort det, på et underbevisst plan. Det var hun sikker på. Erkjennelsen av at han elsket henne, hadde bredt seg over ansiktet hans som en vakker soloppgang og kommet til uttrykk i det uforbeholdne smilet. I den utilslørte gleden. Fortjente han kanskje ikke å være lykkelig etter alt han hadde gjennomgått — forsvinningen til nevøen Felix og dødsfallene til henholdsvis svigerinnen Cordelia og hustruen Hermione?

Jo, han fortjente å være lykkelig, men lykken var nok en gang blitt tatt fra ham da også Constance døde.

Pixie grøsset da hun innså hvor nær hun hadde vært ved å fortelle ham sannheten. Hun skulle ha møtt ham ved den store trappen i parken og forklart alt sammen. Hun hadde tenkt å bryte tidsreisingens viktigste regel og fortelle ham hvem hun egentlig var. Men hvorfor? Og til beste for hvem? I hvert fall ikke for ham. Hvorfor skulle han tro på noe slikt? Og hvordan skulle det i så fall ha gjort ham lykkelig? Hun ble ubehagelig varm i kinnene etter hvert som minnet trådte klarere frem. Hva hadde hun tenkt på? Men det føltes så riktig der og da. Nå innså hun at hennes egen egoistiske lengsel hadde gitt henne tunnelsyn. Hun hadde vært blindet av et brennende behov for å bli elsket som den hun var. Ikke som Hermione, ikke som Constance, men som seg selv, Pixie Tate. Hun hadde følt behov for at han skulle se henne bak den fysiske fremtoningen, men hvordan kunne noe slikt overhodet være mulig?

Hun lukket øynene og lot tårene piple frem mellom vippene og trille nedover kinnene. Hva var vitsen med å elske Cavill, tenkte hun trist, hvis hun aldri kunne oppholde seg på ett sted og i én tid lenge nok til å få leve sammen med ham? Fantes det en mening, eller var det rett og slett slik at hjertet, som en magnet, hadde trukket ham til seg — og ville det fortsette å trekke ham til seg hver gang hun reiste i tid? Kom hun noensinne til å bli fri fra ham? Eller var de bundet til hverandre nå, dømt til flyktige møter i fortiden, til en kjærlighet som aldri kunne bli fullbyrdet? Var hun skjebnebestemt til å utsettes for de samme pinslene om og om igjen? I så fall ble hun nødt til å sette en stopper for det, for både sin egen og hans skyld. Hvis hun på en eller annen måte hadde knyttet skjebnen sin til hans, var hun nødt til å finne en måte å løsne den knuten på.

Solen hadde funnet en glipe i bladverket, og en gyllen stråle traff henne i ansiktet. Den var varm og behagelig, og hun ble straks minnet om den siste gangen hun var sammen med Cavill, da de kjørte rundt omkring på Manhattan i en hestevogn. Hun så ham for seg, og kniven boret seg enda dypere inn i hjertet. Hun satt ved siden av ham, og han hadde vendt seg mot henne; de kornblomstblå øynene var fylt av ømhet og gjenkjennelse. Hun kunne nesten føle ham ved siden av seg. Hun kunne nesten strekke ut hånden og røre ved ham. Hun hadde ikke lyst til å åpne øynene og miste denne lykksalige følelsen. Da kom en tanke snikende inn i bevisstheten, som en slange med fristelsens hviskende røst. Kunne hun ikke holde fast ved den følelsen og dermed gli gjennom tidens slør?

Ville kjærligheten til Cavill føre henne tilbake til ham?

Hun kunne prøve ...

Forventningen fikk hjertet til å slå fortere. Det var ikke noe galt i å gjøre et forsøk. Hun hadde ingen gjenstand som kunne knytte henne til Cavill — skisseboken hun hadde stjålet fra St. Sidwell Manor, lå på hotellet — og hun hadde ikke noe håndfast som koblet henne til 1912, men hun hadde jo parken. Hun var akkurat der hun ville være, et lite stykke fra Bethesda Terrace, så da kunne hun sikkert greie å reise tilbake til 21. april 1912. Hvis hun fokuserte på parken og det avtalte møtet klokken tolv, ville vel loven om tiltrekning sørge for at ønsket hennes gikk i oppfyllelse? Hun kunne naturligvis ikke være Constance, for hun var død. Hun måtte bli en annen. Men kanskje hun ikke trengte å innta en annens kropp i det hele tatt. Hun kunne forlate sin egen fysiske form og transportere seg tilbake i tid, slik hun hadde gjort helt spontant da hun var barn og foreldrenes krangling nede på kjøkkenet var blitt for mye for henne. Den gangen hadde hun konsekvent havnet i en eng, som hun trodde var himmelen. Først flere år senere forsto hun at det slett ikke var himmelen, men at hun faktisk hadde reist i tid og befunnet seg på nøyaktig samme sted, bare lenge før huset de bodde i, var blitt bygget. Kunne hun ikke, på samme måte, transportere seg tilbake til 1912 og bare observere, som seg selv? Hun kunne riktignok ikke bli der lenge — det var ulempen med å reise i tid uten å innta en annens kropp, men det var ikke viktig. Hun kom til å få se ham igjen, og det ville være nok — selv om han ikke kunne se henne. For ham ville hun være enda mindre merkbar enn et lett vinddrag. Kunne hun orke det?

Det kunne hun.

Stadig mer opprømt pustet hun dypt flere ganger, konsentrerte seg om brystkassen som hevet og senket seg, og følelsen av luft som strømmet inn og ut gjennom neseborene. Snart følte hun den velkjente tyngden i lemmene og den svimlende følelsen av at det mer finstemte, eteriske selvet løsnet fra den fysiske kroppen og langsomt gjorde seg fri. Hun tenkte på Cavill, og lengselen lot til å løfte henne slik at hun svevde mellom grenene på treet, som et vindpust, en solstråle. Så gled hun gjennom sløret. 


EN PARK VINTER

Jeg åpner øynene. Jeg er ikke meg selv som bare observerer, men er blitt en annen. Jeg har inntatt kroppen til en ung kvinne, og jeg fryser.

Føttene mine, i slitte, svarte støvletter, står plantet i snø. Den ligger tykk og glitrer som ørsmå diamanter. Jeg kikker ned på kjolen, som er lang, svart og svært enkel. Så får jeg øye på hendene mine. Jeg spriker med fingrene og ser med forferdelse på den såre røde huden og de tørre flisete neglene. Dette er hendene til en kjøkkenjente, eller en som jobber med å skure med vann og sterk såpe. Ingen skånsomme vaskemidler eller gummihansker for disse hendene, nei. Jeg speider omkring meg. Jeg tror jeg fremdeles er i Central Park, men den ser veldig annerledes ut. Trærne rundt meg er unge og spinkle, og bortenfor dem ser jeg en bred, snødekt vei der hestetrukne sleder glir bortover. Elegante kvinner spaserer side om side i lange kapper og hatter, med hendene stukket inn i pelsmuffer. En mann trekker en trekjelke med et barn på. Barnet ler frydefullt. En hund tasser etter, men blir avledet av en interessant lukt og løfter benet mot en lyktestolpe. Pusten min damper i den kalde luften. Over meg er himmelen blekblå. Jeg ser ingen skyskrapere, bare trær som skjelver av kulde, akkurat som jeg.

Jeg går gjennom snøen mens jeg prøver å få visshet om hvor jeg er — om jeg i det hele tatt er i New York. Jeg har ingen muffe, bare en eller annen slags hatt. Jeg er iskald. Da jeg kommer over en haug, ser jeg et stort, islagt vann. Titalls mennesker går på skøyter: gutter i knebukser og skyggelue, menn i skjøtefrakk og hatt. Kvinnene går arm i arm, beveger seg langsomt over isen i langt skjørt, kort jakke og med kysehatt på hodet. Bak dem, for seg selv, står en enorm gul steinbygning med tre spisse gavler. Det er noe vagt kjent ved den, men jeg aner ikke hvilken bygning det er.

Da får jeg øye på en avis som noen har lagt igjen på en trebenk. Jeg griper den. Det er Evening World. Til min skuffelse ser jeg at det står New York lørdag 7. desember 1889.

Meld deg på Nellie Blys gjettekonkurranse og bli med i trekningen av en gratistur til Europa

Jeg aner ikke hva det betyr. Det jeg imidlertid vet, er at Cavill befinner seg i England i 1889. Hvorfor har loven om tiltrekning ført meg hit hvis han er i St. Sidwell?

Frustrert setter jeg meg på benken. Det er åpenbart at jeg ikke kan arrangere mine egne tidsreiser. Jeg vet ikke om det er fordi jeg ikke gjør det riktig, fordi det ikke er meningen at jeg skal gjøre det, eller fordi jeg ikke har noe som tilhører Cavill og kan knytte meg til ham. Kanskje jeg har overtenkt og Cavills tilstedeværelse om bord på Titanic ikke var annet enn et vidunderlig sammentreff. Et som ikke kommer til å gjenta seg. Fortvilt synker jeg sammen over avisen. Hvordan skal jeg noen gang få treffe ham igjen? Jeg kan ikke akseptere at det ikke kommer til å skje. Det kan jeg bare ikke.

«Mary! Mary Connor ...!» Jeg løfter blikket og får øye på en ung kvinne som stirrer sint på meg, rød i fjeset. Hun er kledd på samme måte som meg, og hun skjelver også av kulde. «Kan du være så vennlig og komme nå!» sier hun sint, med irsk aksent. «Jeg har lett etter deg overalt.»

Det er ingen vits i å oppholde seg et minutt til i denne tiden og på dette stedet. Jeg er dessuten nummen av kulde.

Jeg lukker øynene og konsentrerer meg om å komme hjem. 


KAPITTEL EN

London 2014

«Du er ikke riktig klok!» utbrøt Ulysses. «Og dette forteller du meg først nå?»

Det var sen ettermiddag. En blodappelsinrød sol var langsomt på vei ned bak bygningene og la gaten nedenfor i lilla skygge. Pixie og Ulysses satt på verandaen utenfor leiligheten i Little Venice, innhyllet i jakke og lue , for det var midten av oktober, og november rykket stadig nærmere med kald vind og kortere dager. De hadde vært tilbake i London i tre uker. Begge savnet New York, men av helt ulike grunner. Pixie lengtet seg syk etter Cavill; Ulysses savnet Henry. Mens Pixie vansmektet til ingen nytte, var Ulysses' lengsel produktiv — han tekstet og facetimet ustanselig og lo høyt av morsomheter som Pixie ikke hadde del i. Det irriterte henne. Ulysses, som påsto at han ikke var interessert i kjærligheten, var åpenbart betatt av Henry Stirling, som han ikke hadde vært sen om å forføre på Aldershoff Hotel. Pixie, som ikke ønsket seg noe annet enn å bli elsket av Cavill Pengower, slet fortsatt med å akseptere at hun aldri kunne få ham. Aldri. Det virket så urettferdig at Ulysses skulle bli belønnet for sin likegyldighet, mens Pixie måtte lide for sitt oppriktige hjerte.

Det var over et glass vin denne kobberrøde ettermiddagen at Pixie tilsto overfor vennen at hun hadde forsøkt å reise tilbake til 1912, uten at Ulysses var der og passet på henne. «Bare tenk om noen hadde forstyrret deg! Hva ville du ha gjort da? Ville en fremmed ha visst hva han skulle gjøre hvis du lå og vred deg i kramper på bakken?»

Pixie ristet på hodet og trakk på skuldrene. «Ikke vær så dramatisk, Ulysses. Jeg var i transe et minutt, toppen. Det var ingen andre i nærheten.»

«Jeg er ikke dramatisk, jeg er lidenskapelig engasjert», utbrøt han, og den brasilianske aksenten ga ordet «lidenskapelig» en sanselighet det ikke hadde på engelsk. Han smilte bredt; tennene lyste hvitt mot den gylne huden, og de grønne øynene ble fremhevet av solens siste stråler og skinte som turmalin. Smilet var vinnende, og det samme var det uforskammet flotte utseendet hans, så Pixie kunne ikke la være å smile tilbake.

«Det er greit nok for deg. Du har Mr. Stirling — Henry — på telefonen når du vil. Jeg kan ikke ringe Cavill, aldri noensinne.»

«Du må kutte ut det der, Pixie», sa Ulysses alvorlig. «Du kaster bort livet på en mann som ikke engang finnes. Du kunne like gjerne ha elsket en filmstjerne.»

Hun tok en slurk av vinen. «Jeg trodde jeg kunne reise tilbake til en bestemt tid og et bestemt sted. Jeg ville bare se ham en gang til. Det var verdt et forsøk ...»

«Ikke uten meg», avbrøt han forarget.

Hun skottet skjelmsk på ham. «Jeg visste at du ville ha prøvd å snakke meg fra det.»

«Så du gikk bak ryggen på meg?»

«Jepp.»

«Din lille rakker.»

Hun lo, men munterheten gled fort over i bekymring. «Ja vel, så var det dumt gjort, men på det tidspunktet var jeg desperat. Jeg trodde jeg aldri skulle få se ham igjen. Jeg trodde jeg hadde mistet ham for alltid. Men tenk om jeg ikke har mistet ham i det hele tatt? Tenk om jeg i stedet har innledet noe jeg ikke vet hvordan jeg skal komme meg ut av?»

Ulysses så forvirret ut. Det føltes ofte som om Pixie snakket et språk han ikke forsto. «Hva mener du med det? Innledet hva da?»

«Jo, tenk om jeg ved å forelske meg i Cavill på et eller annet vis har knyttet skjebnene våre sammen? Kanskje det likevel ikke var tilfeldig at jeg traff ham på Titanic. For hva i all verden hadde han om bord på Titanic å gjøre? Tenk om det var jeg som trakk ham dit? Jeg. Tenk om jeg trekker ham til meg hver gang jeg reiser i tid?»

«Det er ikke mulig. Hvis du reiser tilbake, for eksempel til midten av attenhundretallet, vil han ikke være født ennå.»

«Men tenk om jeg er skjebnebestemt til alltid å reise tilbake til hans levetid? Tenk om loven om tiltrekning gir meg oppdrag som fører meg dit. Kommer dette bare til å fortsette og fortsette og fortsette ...?»

«Er det ikke det du vil? Du sa jo at du ville se ham en siste gang. Så kanskje du har blitt bønnhørt.»

Hun ristet på hodet, og pannen var full av små rynker. Sannheten var at hun ikke riktig visste hva hun egentlig ville. Hun ville ha Cavill i sin egen tid, som Pixie, men det kunne bare skje ved hjelp av magiske krefter, og hun trodde ikke på magi. Hun sukket tungt. «Jeg vil ikke treffe ham igjen som en annen kvinne. Jeg kan ikke gjøre det mot ham. Jeg overtok Hermiones kropp, og han forelsket seg og giftet seg med henne. Hun døde. Jeg overtok Constances kropp, og han forelsket seg i henne, og så døde hun også. Stakkars mann — han mister de kvinnene han elsker. Han mister meg. Er det riktig overfor ham å bare ville tilfredsstille min egen lengsel?»

«Mener du å si at han kommer til å falle for deg hver gang du reiser tilbake til hans verden? At hver eneste kvinne du overtar kroppen til, blir gjenstand for hans begjær? Det har bare skjedd to ganger. Kanskje du den tredje gangen inntar en som ikke er hans type!» Han smilte triumferende, som om han hadde løst problemet.

«Det handler ikke om hvordan hun ser ut, det handler om meg», insisterte hun, brått frustrert over at Ulysses ikke hang med. «Det handler om hvem hun er inni seg. Skjønner du ikke? Det er en sjelelig tilknytning. Det er meg han elsker! Eller, jeg håper i hvert fall det.»

«Det høres søkt ut, spør du meg.»

«Poenget er at det ikke er riktig overfor ham å sette ham i den situasjonen om og om igjen, ikke overfor meg selv, heller, for den saks skyld. Jeg kan ikke reise tilbake til fortiden som enda en kvinne og håpe at han omsider skal se sjelen min bak hennes øyne. Jeg blir nødt til å sette en stopper for det.»

Ulysses løftet glasset. «Nå høres du fornuftig ut, Pixie.»

«Så hvordan gjør jeg det?»

«Tja, hvis det virkelig er slik at du trekker ham inn i reisene dine, bør du kanskje slutte helt å reise i tid?»

Hun skakket på hodet. «For noe tull. Det er jobben min. Jeg er nødt til å reise i tid.»

«Få deg en annen jobb. Det er tusen ting du kunne gjøre.»

«Hva da, for eksempel? Sitte på et kontor foran en datamaskin? Du vet at det ikke går. Dette er det eneste jeg kan. Og jeg er dyktig. Dessuten føler jeg ansvar for de jordbundne åndene jeg hjelper. Det er godt å se dem legge fortvilelsen bak seg og vandre inn i lyset. De trenger meg.»

«Så ta oppdrag som ikke innebærer å reise i tid. I det minste inntil videre. Ta en pause. Hvis du kommer over Cavill, kan det jo hende at du slutter å trekke ham inn i reisene dine. Kanskje du har rett, kanskje ansvaret for at han dukker opp på reisene, ligger hos deg selv og den hardnakkede lengtingen din.»

Hun funderte på det et øyeblikk. Så sa hun: «Vet du, jeg føler at det handler om noe mer, som om det er en grunn til at vi møtes igjen. Som om det er skjebnebestemt. Det er et eller annet viktig jeg trenger å lære av ham, og han av meg. Som livet — bare utspilt på et annet tidsplan. På et annet nivå. Det er likevel livet, ikke sant? Kanskje vi lærer av drømmene våre også.»

Han humret og tømte glasset. «Du leser altfor mye inn i det, spør du meg. Du reiste tilbake til 1895 og forelsket deg. Det er ikke særlig sprøtt. Hvorfor skulle du ikke ha gjort det? Bare synd at han er død nå. Men det har ingen dypere betydning. Det er bare uflaks. Du bør heller forelske deg i en i din egen tid.»

Telefonen hans ringte. Han tok den opp fra det lille bordet mellom dem og lyste opp i et smil. «Beklager, Pix. New York kaller.» Han la telefonen til øret. «Hei, du», sa han, reiste seg og gikk inn. Pixie kjente at hun ble full av bitterhet. Hvorfor kunne ikke hun også finne en mann som ringte henne og sa «Hei, du»?

Solen dukket ned bak en bygning, og det ble kaldt i skyggen der hun satt. Hun gikk inn og lukket glassdøren bak seg. Hun hørte Ulysses le inne på rommet sitt. Det gjorde henne trist at han var så glad. Hun var usikker på om hun var misunnelig på at han var forelsket, eller om hun bare følte seg utenfor. Ulysses hadde alltid et eller annet på gang, men med Henry Stirling virket det annerledes. Latteren til Ulysses lød også annerledes. Den hadde en intim klang hun ikke hadde hørt før.

Hun gikk inn på sitt eget rom og satte seg på sengekanten. Fortsatt i jakke og topplue, men likevel kald, og ikke minst ensom. Hun følte seg fryktelig ensom. Hun gned hendene mot hverandre for å varme dem og skottet forsiktig bort på nattbordskuffen. Det strammet seg i magen bare hun tenkte på hva den inneholdt. Men på samme måte som tungen søker seg frem til en verkende tann, strakte hun ut hånden og åpnet skuffen. Inni den lå en bunke med brev. Etter at hun kom hjem fra USA, hadde hun sluttet å kaste morens forsøk på å få kontakt. I stedet la hun brevene i skuffen, uåpnet. Hun hadde ikke lest et eneste ett. Hun visste hva de handlet om, og ville ikke vite av det. De var poststemplet i Manchester. Det var heldigvis ganske langt unna. Hun trodde ikke at moren plutselig kom til å dukke opp utenfor døren. Hvis Pixie ignorerte brevene, ville moren muligens slutte å skrive og heller forsvinne.

Tanken fikk strupen til å snøre seg sammen. Hun skulle gjerne hatt en mor, bare ikke akkurat den moren hun faktisk hadde. Ikke en mor som var i stand til å sette kniven i brystet på ektemannen, en mor som var så egoistisk at hun nektet Pixie å ha en far. Nei, hun skulle ønske hun hadde hatt en mor som alle andres. En mor som var myk og mild og kjærlig. Tårene sved bak øyelokkene. Hun lukket skuffen og skjulte brevene i mørket.

Hun ville ikke ha den moren hun hadde.

Neste morgen fikk Ulysses telefon fra College of Psychic Studies i South Kensington. «Det er en jordbunden ånd som trenger å bli fjernet fra et hus i Battersea. En enkel sak for Pixie», sa resepsjonisten blidt. «Tror du dere kan dra opp dit i løpet av dagen?»

Ulysses var journalist med hjemmekontor i leiligheten i Little Venice, som han og Pixie hadde delt etter at de avsluttet studiene ved universitetet seks år tidligere. Å følge med Pixie på oppdragene hennes var noe han greide å sjonglere mellom sine egne oppdrag. Nå hadde han nettopp levert en artikkel til The Sunday Times om store protestdemonstrasjoner i hjemlandet Brasil, og hadde tid til overs. Han noterte adressen og sendte en melding til Pixie, som var ute og handlet matvarer.

Pixie mottok meldingen ved grønnsaksdisken. Hun leste den interessert. Innerst inne håpet hun at hun skulle bli nødt til å reise i tid, men i det siste hadde oppdragene vært altfor ukompliserte til at det hadde vært nødvendig. Enkle sjeler som mer enn gjerne ville vises veien hjem. Ingen etternølere, som var det hun og Ulysses kalte dem som var for traumatiserte til å gå videre, eller rett og slett ikke ville det. De åndene visste som oftest ikke at de var døde. Hun halvt håpet, halvt fryktet at hun skulle få reise tilbake til Cavill, at teorien hennes om at de hadde en felles skjebne, var sann. Om så bare for å se ham en siste gang.

Pixie og Ulysses ankom et alminnelig rekkehus i Battersea litt før klokken tolv. Det var en overskyet formiddag med kraftig blåst. Det hadde regnet om natten, så fortauene var fulle av vått løv, og grenene på trærne var fuktige og glinsende. Det var kaldt. Vinteren lot til å ha kommet tidlig. Pixie, i sin sedvanlige topplue og grå kåpe, grøsset foran inngangsdøren, mens Ulysses, stilig i svart strikkelue og losjakke, ringte på.

En ung dame åpnet etter kort tid. «Å, gudskjelov», utbrøt hun med noe som hørtes ut som tysk aksent, og inviterte dem inn. «Sønnen min har klaget over en mann i skapet på rommet sitt. Han vil ikke sove der lenger. Vi orker ikke mer. Jeg håper du kan finne ut av det.»

Damen presenterte seg som Adelaide Bauer. Hun var liten og spedbygd, med langt lyst hår samlet i en lav hestehale, markerte kinnben og pene grønnbrune øyne som stirret håpefullt på Pixie. Hun virket ikke det minste overrasket over Pixies rosa hår, men desto mer uforberedt på Ulysses' vakre ansikt. Da hun rettet blikket mot ham, blunket hun fort noen ganger og snudde seg brått bort. Pixie var vant til folks merkelige reaksjoner når de fikk øye på ham. Noen ganger var han bare så blendende vakker at det sved i øynene.

Adelaide tilbød dem kaffe, men de takket nei. Ulysses var veldig kresen på kaffe. Som brasilianer likte han den sterk, og den måtte være virkelig god, ikke pulverkaffe, og definitivt ikke fra en kapselmaskin. Pixie drakk te, men lot være å drikke når hun jobbet. Hvis hun ble nødt til å reise i tid, kunne hun ikke bli avbrutt av å være tissetrengt. «Kan du vise oss skapet», ba hun og fulgte med Adelaide opp den smale trappen.

Huset duftet behagelig av brødbakst og var innredet i moteriktig lysegrått, greige og kremhvitt. Gulvteppet var av sjøgress, og på veggene hang svart-hvitt-fotografier av velkledde, smilende barn. Adelaide så ut til å ha et godt familieliv. Energien i huset var derimot negativ og føltes hard, noe Pixie umiddelbart fanget opp. Ulysses, som var ufølsom overfor vibrasjoner til tross for at han hadde utforsket metafysikk og overnaturlige fenomener sammen med Pixie og en gjeng av likesinnede i studietiden, kjente ingenting annet enn varmen i et godt oppvarmet hus.

Pixie trengte ikke å bli vist det aktuelle rommet, for hun visste straks hvor ånden holdt til. Adelaide åpnet døren, gikk inn og la armene i kors. Rommet var kjølig, og energien var negativ. Det sto en barneseng full av kosedyr der inne, en kommode under et skyvevindu, og inntil veggen sto det antikke klesskapet hvor den lille gutten hevdet å ha sett spøkelset. Pixie nikket. «Sønnen din har rett», sa hun. «Det er en ånd her inne. Ånden til en mann.»

Adelaide så forferdet ut. «Kan du se ham?» utbrøt hun.

«Det kan jeg. Men du trenger ikke engste deg. Han er reddere for deg enn du er for ham.»

«Hvorfor drar han ikke sin vei?»

«Fordi han ikke kan. Han sitter fast.»

«I skapet?»

«Nei, i et limbo. Han gjemmer seg i skapet fordi han er redd for oss.»

«Herregud. Kan du få ham vekk?»

Pixie nikket igjen. «Det tror jeg nok jeg kan. Gå du ned igjen og lag deg en kopp kaffe. Ulysses kan holde deg med selskap. Dette ordner jeg på egen hånd.»

Adelaide så panikkslagen ut. Pixie var usikker hva som skremte henne mest, ånden i skapet eller den kjekke Ulysses som sto ved siden av henne.

Ulysses smilte, noe som gjorde Adelaide enda mer forfjamset. Smilet hans var overveldende. «Kunne jeg muligens få en kopp te?» spurte han. «Pixie kommer ikke til å bruke lang tid. Ånder i skap er vanligvis lette å få til å vandre videre.»

Adelaide lo nervøst. «Har dere mange ånder i skap?» spurte hun.

«Du skulle bare visst», svarte Ulysses.

De to forlot rommet, og Adelaide lukket døren bak dem.

Pixie satte seg på sengen og foldet hendene i fanget. Hun lukket øynene og tok tre dype åndedrag. Hun konsentrerte seg, lot de materielle omgivelsene gradvis forsvinne og koblet seg til sin egen indre verden og sitt eget klarsyn.

Hun rettet fokuset mot mannen, som nå sto utenfor skapet. Han var gammel og virket forvirret, og han skalv av redsel. Han så ut til å være kledd i morgenkåpe og tøfler.

Kan du høre meg? spurte hun inni seg.

Du er engelsk, sa han med en stemme som var halvkvalt av lettelse. Har de dratt?

Hvem?

Tyskerne.

Tyskerne? Med ett forsto Pixie hva som hadde skjedd, og hun innså også med synkende hjerte at hun ikke kom til å måtte reise i tid. Det var ikke noe mysterium her. Hvilket år er det? spurte hun, skjøv fra seg tanken på Cavill og konsentrerte seg om oppdraget.

Februar 1941, svarte han uten å nøle.

Og tyskerne bomber London, innskjøt Pixie.

De er i huset, sa han engstelig. De er her i huset. Han siktet selvfølgelig til Adelaide og familien hennes.

Hva heter du? spurte Pixie.

Alfie Hancock.

Du Alfie, begynte hun forsiktig. Hun ble nødt til å fortelle den arme stakkaren at han var død. Det hadde han åpenbart ingen anelse om. Huset var sannsynligvis blitt truffet av en bombe, og han hadde blitt drept så fort at han ikke hadde registrert at han døde. Vet du hvor lenge du har vært der inne i skapet?

Nei, det vet jeg ikke, svarte han vagt.

Du har oppholdt deg i skapet veldig lenge. Du har oppholdt deg her i huset veldig lenge. Vet du hvor lenge det er siden du sist var ute av huset?

Han tenkte seg om. Da han omsider svarte, skalv stemmen av frykt. Jeg tror jeg har gått fra vettet. Jeg vet ikke når jeg sist var ute av huset. Jeg vet ikke når jeg sist fikk noe å spise.

Men du er ikke sulten, er du vel?

Nei. Nei, jeg er ikke sulten.

Det fantes ingen lett måte å si det på. Alfie, du har ikke gått fra vettet. Du har ingenting å være redd for. Tyskerne som bor her i huset, er venner. Krigen var over for nesten sytti år siden. Nå er det 2014, og Tyskland er en av våre allierte.

Nå skjønner jeg ingenting.

Du lever ikke lenger slik du gjorde før. Du må ha mistet livet under blitzen. Jeg tror dette huset ble truffet av en bombe som drepte deg.

Han så sjokkert på hendene sine. Hvordan kan jeg være død hvis jeg kan se kroppen min? Jeg kunne da vel ikke sett kroppen min hvis jeg var død?

Du er i åndelegemet ditt, Alfie, sa hun vennlig. Det var alltid utfordrende å fortelle noen at de var «døde», når de følte seg høyst levende. Det er på tide å dra hjem. Dine nære og kjære venter på å ta imot deg. De har ventet lenge, vil jeg tro. Synes du ikke du bør dra dit hvor de er?

Så dette er døden, sier du? Jeg vet ikke hva jeg skal tro. Jeg husker et voldsomt smell, en bombe ... Stemmen døde hen. Jeg gjemte meg i skapet.

Du kan forlate skapet nå, Alfie. Det er ingenting å være redd for.

Pixie fokuserte så på brystet sitt, der hjertet nå glødet med et stadig sterkere lys. Ut fra det lyset skapte hun en dør. Kan du se en dør av lys, Alfie? Ikke et øyeblikk tok hun konsentrasjonen fra den, men holdt den stødig og lysende ved hjelp av tankens kraft.

Ja, ja jeg ser den. Det var da som bare. Har den alltid vært der?

Lyset har alltid vært der, Alfie. Det har prøvd å finne deg, men du har vært for redd til å kunne se det. Men nå må du gå gjennom den døren, inn i lyset.

Marjorie!

Pixie ble med ett var en kvinneskikkelse som sto i døråpningen. Hun så snill ut og smilte bredt, og hun skinte klart, som en lyspære. Hun rakte frem hendene. Kom igjen, Alfie. Du store min, for en gammel stabeis du er.

Marjorie. Kjæreste ...

Med det forflyttet Alfie Hancock seg uten problemer inn i åndeverdenen.

Pixie var blitt rørt. Hun åpnet øynene og ble sittende en stund på sengen mens verden omkring henne gjenvant sin faste form. Det var alltid oppløftende når en villfaren sjel fant veien hjem. Hun hadde håpet på en tidsreise, men det hadde ikke vært særlig krevende å hjelpe Alfie videre. Han hadde ønsket det med det samme han innså at han var død. Slik var det med de fleste. Det var kun i spesielle tilfeller at ånder ville bli der de var.

Hun reiste seg og trakk pusten dypt. Rommet føltes annerledes nå. Energien var myk og varm. Hun visste at gutten kom til å ville sove her igjen. Oppgaven var løst på en god måte, og det var hun tilfreds med.

Imidlertid var hun skuffet over at det hadde vært så lett. Igjen tenkte hun på Cavill og følte seg plutselig alene og forlatt. Hun visste at hun burde la ham være og ikke hige etter å reise tilbake i tid for å treffe ham, men lengselen avtok ikke selv om hun prøvde å lytte til fornuftens stemme. Her kom både den og all logikk til kort. Hun savnet ham så fryktelig. Innerst i hjertet var en konstant og intens smerte som alle saklige argumenter prellet av på.

Hun fant Ulysses og Adelaide småpratende ved kjøkkenbordet. Adelaide hadde tydeligvis overvunnet sjenansen, og de to snakket ubesværet sammen som gamle venner. Ulysses hadde ikke rørt teen, noe som slett ikke forbauset Pixie. Han drakk aldri te. Adelaide kikket forhåpningsfullt på henne. «Har han dratt?» spurte hun.

«Det har han», svarte Pixie. «Han ville det selv så snart han forsto at han var død.»

«Hvordan er det mulig å ikke vite at man er død?» spurte Adelaide.

«Hvis døden inntreffer veldig brått og uventet, er det ikke så uvanlig», forklarte Pixie. «Noen ser sin egen livløse kropp og skjønner det med det samme, andre blir møtt av veivisere fra åndeverdenen som kommer for å ta dem med hjem. Enkelte ganger, slik tilfellet var med Alfie — det var det han het, Alfie Hancock — er de så forvirret at de er ute av stand til å se veiviserne og sine nære og kjære. De blir sittende fast, som i en drøm. Bare at de ikke vet at de drømmer.»

«Når døde han, tror du?» spurte Adelaide.

«Under blitzen. Han gikk fortsatt i morgenkåpe.»

Adelaide grunnet litt over dette. «Hvordan kan man ha klær på seg hvis man ikke har en kropp?»

«Åndene har ingen fysisk kropp, men de har en eterisk kropp. Det er et mer finstemt legeme enn dette, så når vi dør slipper den eteriske kroppen ut, nesten som en sommerfugl fra en puppe, og den fysiske kroppen blir liggende igjen. Den eteriske kroppen er usynlig for folk flest. Tenk på den som en radiobølge eller ultrafiolett stråle; vi vet at den finnes, men den kan ikke ses med det blotte øye. Alfie gikk i morgenkåpe fordi han trodde han hadde den på seg. Den eteriske kroppen er ganske enkelt energi. Og energi kan manipuleres med tankekraft. Som ånder har vi verken kjønn eller alder, men ved å bruke tankene kan vi se ut som vi vil. Det er derfor ånder som kommer tilbake på besøk, vanligvis antar formen til mennesket de var da de var på sitt mest lykkelige, eller en form som de vet kommer til å bli gjenkjent. Alfie visste ikke at han var død og beholdt formen til den gamle mannen han var da han døde, for det var ham han trodde han var.»

«Jeg er glad jeg ikke kan se dem», sa Adelaide med et gys. «Jeg ville avskydd å se spøkelser.»

«Jeg skulle mer enn gjerne ha sett ånder», sa Ulysses. «Uansett hvor hardt jeg prøver, har jeg aldri sett noe som engang ligner et gjenferd.»

Pixie lo. «Det er greit for meg», sa hun. «Jeg ville ikke likt å konkurrere med deg om oppdragene.»

Adelaide gikk opp på sønnens rom for å sjekke om hun kunne merke noen forandring i energien. «Det føles i hvert fall varmere her», sa hun til Ulysses og Pixie mens hun kikket seg fascinert omkring. «Jeg håper Joshua også vil merke forskjellen. Faren hans og jeg vil gjerne ha tilbake sengen vår.»

«Hvis dere ikke får tilbake sengen», sa Ulysses, «så har det ingenting med energien i dette rommet å gjøre, men desto mer med hvor komfortabel sengen deres er!»

Adelaide lo og fulgte dem nedenunder igjen.

«Det var én tilfreds kunde», sa Ulysses da de var på vei bort fra Adelaide, som sto i døren og vinket etter dem. Pixie snudde seg og så på huset. Hele rekken lot til å være bygget i 1950-årene, noe som stemte med Alfies historie. Hun visste fra historiestudiene at Battersea var blitt temmelig hardt rammet av blitzen.

De gikk bortover veien mot bussholdeplassen. «Jeg stikker innom Avril en tur», sa hun plutselig til Ulysses.

«Herregud», stønnet Ulysses. «Tenkte jeg det ikke.»

Hun lo. «Du vet ennå ikke hvorfor.»

«Jo, det gjør jeg. Du vil finne en vei tilbake til Cavill. Du vet at du burde la være, men greier ikke å holde deg. Du er blindet av kjærlighet.» Han skottet bort på henne og smilte. «Jeg kjenner deg så godt, Pixie!»

Smilet hennes forsvant. «Jo, men jeg vil få en slutt på det, vet du.»

«Du vil treffe Cavill en siste gang.»

Pixie stanset og gjorde en engstelig grimase. «Er det så galt?»

Han la armen rundt henne og trakk henne inntil seg. «Det er uklokt, Pixie», svarte han ømt.

«Jeg er nødt til å gjøre det.»

«Jeg vet det.»

«Blir du med meg?»

«Trenger du meg?»

«Ja.»

«Da blir jeg med. Men hvis du greier å reise tilbake og finne ham, så må du sette punktum, okay? Lov meg det. Og så blir du nødt til å begynne å leve i nåtiden, registrere deg på en datingapp eller noe. Finne deg en mann i vår egen tid. Lover du?»

«Jeg lover.»

«Greit.» Han sukket dramatisk. «Hva gjør jeg ikke for kjærligheten!»

